Els Moros i Cristians de Sagunt comencen amb el pregó des del balcó de l'Ajuntament
27 de setembre 2024

![](/media/atzj3d52/img_0449_c.jpg?width=850&height=566.6666666666666)

La festa de Moros i Cristians ha començat amb el pregó des del balcó de l'Ajuntament de Sagunt. La pregonera d'enguany ha sigut la periodista saguntina d'Onda Cero María José Gimeno. La jornada inaugural ha continuat amb el tradicional sopar d'olles en la plaça Cronista Chabret, l’entrega de premis culturals i una orquestra per a amenitzar la nit al públic assistent.

María José Gimeno ha destacat en el pregó que seran uns dies que "tornaran a emocionar-nos". També ha ressaltat el treball de les persones que fan possible esta festa: "Dies en què tornarem a ser testimonis de les nostres arrels i a agrair l’entrega d'aquells que, any rere any, fan d'esta, una festa inoblidable. Gràcies a aquells que esteu ací, per tant d’esforç i tanta passió, la que poseu cada any perquè la festa brille més que esta lluna, testimoni de tantes batalles entaulades sobre l'escenari d'esta mil·lenària ciutat; i a aquells que ja no estan en les nostres files, mil vegades gràcies, per tan gran labor i gesta incomparable".

La regidora de Festes i Cultura Popular, Patricia Sánchez, ha manifestat: "És un plaer veure com cada any la festa creix i es renova, com es manté viva". A més, ha donat l'enhorabona als representants de les diferents comparses. "Convidem a tots i totes a acompanyar-nos esta setmana i la que ve a fer costat a l'Associació de Moros i Cristians de Sagunt en tots els actes", ha conclòs.

![](/media/m2khm4ef/img_0417_c.jpg?width=850&height=566.6666666666666)

El pregó s'ha desenvolupat en el consistori amb la presència també de l'alcalde de Sagunt, Darío Moreno; la regidora de Festas y Cultura Popular, Patricia Sánchez; el diputat nacional, Carlos Peris; el president de l'Associació de Moros i Cristians de Sagunt, Patrick Salvador; altres regidors i regidores de l'Ajuntament de Sagunt, el comissari de la Policia Nacional, les Falleres Majors de la Federació Junta Fallera de Sagunt (FJFS); així com el president de la Associació Cultural Penyes de Festes Patronals de Sagunt; i dos representants de la Federación de Peñas Puerto Sagunto.

A més, per part de les comparses han assistit la banderera de la Jaume I, Laura Comeche; la banderera i el capità dels Llancers, Carla Genovés i Damián Jiménez; i la banderera i el capità dels Almoràvits, Veva Martínez i Miquel Paredes.

La programació dels Moros i Cristians de Sagunt continua el dissabte 28 de setembre amb ‘l’Alardo’, que començarà a les 19 hores en la plaça Major per a acabar en la plaça Cronista Chabret. El divendres 4 d'octubre durant la vesprada es representarà el ‘Despullament del moro’ i se celebrarà l'ofrena a la Verge del Remei.

El dia gran de la festa serà el dissabte 5 d'octubre, data en la qual tindrà lloc ‘l’Entrada Mora i Cristiana’ a partir de les 19.30 hores. Finalment, el diumenge 6 d'octubre a les 12 hores està programada la representació de les ambaixades i batalla en el Teatre Romà de Sagunt.

![](/media/atzj3d52/img_0449_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/els-moros-i-cristians-de-sagunt-comencen-amb-el-prego-des-del-balco-de-l-ajuntament/ "Facebook")
*   [](http://twitter.com/share?url=https://aytosagunto.es/va/actualitat/els-moros-i-cristians-de-sagunt-comencen-amb-el-prego-des-del-balco-de-l-ajuntament/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-moros-i-cristians-de-sagunt-comencen-amb-el-prego-des-del-balco-de-l-ajuntament/ "Linked In")
*   [](mailto:?body=https://aytosagunto.es/va/actualitat/els-moros-i-cristians-de-sagunt-comencen-amb-el-prego-des-del-balco-de-l-ajuntament/)